শুক্রবার বিকেলে কাটোয়ার কড়ুই গ্রামের ঘটনা এটা। গুরুতর জখম ওই দুই শিশুকে প্রথমে কাটোয়া মহকুমা হাসপাতালে ভর্তি করা হয়। পরে রাতে তাদের স্থানান্তরিত করা হয় বর্ধমান মেডিক্যাল কলেজে। 
ছ’ বছরের প্রীতি হাজরা ও চার বছরের কাঞ্চন হাজরা সম্পর্কে ভাইবোন। বাড়ির কাছেই খেলছিল তারা। সেখানে একটি পরিত্যক্ত বাড়ির বারান্দায় আবর্জনার মধ্যে বল জাতীয় কিছু পেয়ে ছুড়তে গিয়েই বিপত্তি ডেকে আনে। বিস্ফোরণের শব্দ পেয়ে ছুটে আসেন পাড়াপড়শি। খবর পৌঁছয় কাটোয়া থানাতেও। তদন্তে নামে পুলিশ। পুলিশের প্রাথমিক ধারণা, ওই পরিত্যক্ত বাড়ি দুষ্কৃতিদের ডেরা হতে পারে। তারাই হয়তো লুকিয়ে রেখেছিল বোমা। যদিও বাড়িটি তল্লাশি করে কিছুই পাওয়া যায়নি। ঘটনায় জড়িত সন্দেহে কাউকে আটকও করা হয়নি। বর্ধমান মেডিক্যাল কলেজ সূত্রের খবর, মুখ ও হাত পুড়ে গিয়েছে দুই শিশুর।